**מחול עולמי ובכורות של גינץ**

**להקת המחול קמע   
פותחת את עונת 2025–2026**

**להקת המחול קמע**, בהובלתו של **תמיר גינץ**, פותחת את עונת 2025–2026 עם רפרטואר עשיר ומרתק הכולל 14 יצירות – העלאות מחודשות לצד בכורות, שיתופי פעולה בינלאומיים ומופעים שיציגו בעשרות במות ברחבי הארץ והעולם. לצד הפעילות האמנותית, הלהקה תמשיך להרחיב את עשייתה החינוכית והקהילתית, כחלק בלתי נפרד מהחזון האמנותי שלה.

**במוקד העונה עומדות יצירות מקוריות של תמיר גינץ לצד שיתופי פעולה בינלאומיים בולטים**. בערב מיוחד ייפגשו שתי יצירות של כוריאוגרפים מובילים בזירה **“אומניפורג"** מאת **יאקופו גודאני** (איטליה) ו**“קוסמוס"** מאת **אדוניס פוניאדאקיס** (יוון). הערב יועלה בבית האופרה, במסגרת עונת המחול של היכל אמנויות הבמה בהרצליה ובהיכלי התרבות ברחבי הארץ.

**בין יצירותיו של גינץ שיחזרו אל הבמות** ניתן למצוא את **“כרמינה בורנה 2.0"** להיט מחול רב־עוצמה שיעלה בבית האופרה בתל אביב, במשכן לאמנויות הבמה בבאר שבע ובאודיטוריום חיפה; וכן את **“הפסיון של מתיאוס 2727 "**המאסטרפיס הבינלאומי שיחזור בספטמבר להיכל אמנויות הבמה בהרצליה. יצירתו **“במדבר דברים"** פנטזיה מדברית לפסקול של **אבי בללי**, תועלה מחדש בנובמבר בעקבות דרישת הקהל. בדצמבר תעלה בבכורה **“Gray”** יצירה נוקבת ורלוונטית של גינץ, שתיפתח בדואט ***“*Cherry Pink”** מאת **איציק גלילי.**

**המופע המרכזי של העונה צפוי לפברואר 2026: בכורה עולמית חדשה מאת גינץ, שתשלב מוזיקה קלאסית עם מוזיקה מקורית מאת גיל נמט.**נוסף לכך, יעלו גם **“תקווה/ייאוש"** ערב יצירות של רקדני הלהקה באוקטובר 2025, וערב יצירה ישראלית חדשה במאי–יוני 2026 עם עבודות מאת **אורן לזובסקי ולירן מיכאלי.**

לצד ההפקות האמנותיות, הלהקה מרחיבה את פעילותה החינוכית והקהילתית. תוכניות סל התרבות והמופעים החינוכיים **“גליץ" ו"רחבת הריקודים",** לצד המופע המשפחתי בזירה **“קומזיץ",** ימשיכו לחשוף את הדור הצעיר לעולם המחול. פרויקט **“קמע בקהילה”** יציין השנה 15 שנות פעילות, ומשתתפים בו כ־120 בני נוער מדרום הארץ. **קהילת המחול "מיד־בר**" מציעה 11 שיעורים שבועיים לקהל הרחב בהובלת רקדני הלהקה. **קורס הקיץ הבינלאומי** של הלהקה בבית קמע מושך עשרות תלמידים מדי שנה מכל רחבי הארץ, הלומדים את שפתה האמנותית של הלהקה. נוסף לכך, מתקיימים **אירוח קבוצות וסמינרים בבית המחול של קמע** – בית המחול הגדול בישראל.

עם רקדנים מישראל, איטליה, בריטניה, ברזיל, דרום קוריאה וונצואלה, ממשיכה להקת קמע בהובלתו של תמיר גינץ להוכיח כי אמנות המחול יכולה לשנות מציאות, להיות רלוונטית, לגעת בלב ולהדהד על כל במה בארץ ובעולם. **להקת המחול קמע** [**www.kameadance.com**](http://www.kameadance.com) **פייסבוק**[**https://www.facebook.com/kamea.danceco?locale=he\_IL**](https://www.facebook.com/kamea.danceco?locale=he_IL) **אינסטגרם  
kameadancecompany**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
קרנית בסון – יחסי ציבור 0524299441